## El Departament de Salut d’Alcoi posa en marxa una app per a previndre el suïcidi

*** L’aplicació MeMind recopila dades en temps real, un fet que permetrà identificar possibles casos de risc de comportament suïcida
* S’han designat huit gestors de casos, que són professionals de salut mental que es faran càrrec de contactar de manera immediata amb les persones en les quals es detecta un nivell de risc**

La Conselleria de Sanitat ha posat en marxa en el Departament de Salut d’Alcoi un projecte pilot basat en una aplicació que empra la intel·ligència artificial amb la finalitat de potenciar l’atenció a la salut mental i previndre el suïcidi.

Es tracta de l’aplicació MeMind, que s’ha presentat este dimarts a l’hospital d’Alcoi amb motiu del Dia Mundial de Prevenció del Suïcidi, que consistix en un programa de cribratge per a monitorar i recopilar informació sobre salut mental de la població d’este departament de salut. Una vegada analitzada l’efectivitat d’esta aplicació, l’objectiu de la Conselleria de Sanitat és estendre-la a la resta de departaments de salut de la Comunitat Valenciana.

A través d’esta aplicació mòbil es recopilaran dades en temps real dels usuaris assignats al Departament de Salut d’Alcoi, que seran persones de més de 15 anys, així com dels familiars.

Per a fer-ho, els usuaris que vullguen participar en este projecte s’han de descarregar l’aplicació mitjançant un codi QR i firmar un consentiment informat, i una autorització paterna en el cas dels menors. Una vegada dins del sistema, completaran diversos tests, que estan validats per les societats científiques i que permetran als professionals identificar possibles trastorns de salut mental o comportaments i idees suïcides.

L’objectiu és realitzar una intervenció sanitària amb tota la celeritat possible en aquells casos en els quals s’identifique risc per a la salut mental.  
D’esta manera, s’han designat huit agents de casos, que són professionals de la salut mental del Departament de Salut d’Alcoi, que es faran càrrec d’avaluar la informació recopilada i en cas que identifiquen un factor d’alarma en un dels usuaris contactaran de manera immediata a través dels dispositius mòbils amb la persona per a prestar assistència en el mínim temps possible. Tot això es du a terme mitjançant un procés d’anonimat, confidencialitat i de protecció de dades de l’usuari.

**Nivells de risc de psicopatologies**

L’aplicació MeMind permet mesurar i identificar comportaments relacionats amb la depressió, l’ansietat, el benestar, el consum d’alcohol o drogues, les conductes suïcides i les autolesions.

En concret, s’han establit cinc nivells de risc en funció dels problemes de salut mental identificats. El grau I establix que no existix una psicopatologia; el grau II s’assigna quan es detecta la presència de psicopatologia; el grau III, quan hi ha risc de suïcidi moderat o comorbiditat en psicopatologia; el grau IV advertix del risc de suïcidi elevat, i el grau V s’aplica quan s’aprecia la necessitat d’intervenció immediata.

Este programa de cribratge, a més de facilitar la identificació de casos de risc, pretén generar un coneixement més ampli i més informació per a la presa de decisions, cosa que possibilite una intervenció sanitària més personalitzada al pacient en funció del nivell de risc detectat i el trastorn de salut metall que s’haja identificat.

D’altra banda, s’ha creat una plataforma col·laborativa, Salut Mental de la Muntanya, en la qual participen institucions i associacions implicades amb la salut mental en estes comarques del Departament d’Alcoi, així com entitats com Rotary Club d’Alcoi.

El projecte compta, a més, amb el suport d’agents educatius i de la policia, que han rebut formació sobre l’ús de l’aplicació per a impulsar-la entre la població i sumar-se a l’objectiu de millorar la salut mental de la ciutadania.

**Pla de salut mental i addiccions**

Des de la Generalitat s’està duent a terme un important esforç per a desplegar accions efectives destinades a prioritzar i millorar la salut mental de la població i, per a fer-ho, s’ha elaborat el Pla de salut mental i addiccions 2024-2027, que arreplega diverses actuacions per a abordar els problemes relacionats amb la salut mental des d’àmbits diferents.

Així mateix, quant a la prevenció del suïcidi, l’Oficina Autonòmica de Salut Mental i Addiccions està elaborant un pla específic, que en els pròxims mesos iniciarà un període de consulta de totes les parts implicades.

D’altra banda, tant la Conselleria de Sanitat com la Conselleria d’Educació estan treballant de manera contínua per a enfortir la prevenció escolar en esta qüestió. De fet, s’està impulsant la formació de docents i la implantació de programes basats en l’evidència científica. A més, es posaran en marxa 22 unitats de detecció precoç dels problemes de salut mental a l’escola. La finalitat és detectar com més prompte millor qualsevol situació de risc per a oferir una resposta de manera immediata.

En este sentit, la Conselleria de Sanitat té previst ampliar els recursos assistencials amb la posada en marxa de 18 hospitals de dia de salut mental per a persones adultes i 18 hospitals de dia infantojuvenils, així com un increment del 20 % de la plantilla per a millorar l’atenció a la salut mental.

Fecha: 10/09/2024